Íslandsmet Elísabetar Rúnarsdóttur í sleggjukasti í gær er sjöunda Íslandsmetið sem fellur í sleggjukasti kvenna á innan við tveimur árum. Elísabet bætti Íslandsmetið í gær um næstum heilan metra.
Elísabet Rut Rúnarsdóttir sem keppir fyrir ÍR kastaði sleggjunni 64,39 metra á vetrarkastmóti í Laugardalnum í gær og bætti þar met FH-ingsins Vigdísar Jónsdóttur, en met Vigdísar frá 27. ágúst í fyrra var 63,44 metrar. Vigdís bætti Íslandsmetið í sleggjukasti fyrst árið 2014 og bætti það svo átta sinnum áður en Elísabet setti Íslandsmet í fyrsta sinn 16. maí 2019 með kasti upp á 62,16 metra. Síðasta sumar fimm-bætti Vigdís svo Íslandsmetið og metkast Elísabetar í gær er því sjöunda Íslandsmetið sem fellur í sleggjukasti kvenna á innan við tveimur árum. Þar sem keppnistímabilið er varla hafið má vel búast við enn frekari framför hjá bæði Elísabetu og Vigdísi í sumar og góðar líkur á því að metið muni falla oftar á þessu ári.
Keppni í ensku úrvalsdeildinni í fótbolta er komin af stað á ný eftir landsleikjahlé. Fjórir leikir eru spilaðir í dag. Nú stendur yfir viðureign Chelsea og WBA. Klukkan tvö tekur Leeds á móti Sheffield United, topplið Manchester City sæki Leicester heim klukkan hálffimm og stórleikur dagsins er svo þegar Arsenal fær Englandsmeistara Liverpool í heimsókn klukkan sjö.
Elísabet Rúnarsdóttir bætti Íslandsmetið í sleggjukasti í gær um næstum heilan metra.